Foto: Hina

TRINAEST OPORBENIH vijećnika u Splitu tražilo je glasanje o povjerenju predsjedniku Gradskog vijeća Juri Šundovu nakon što je Index objavio da ga je jučer policija prijavila zbog prevare i ovjeravanja neistinitog sadržaja, budući da su utvrdili sumnju da je lažnom dokumentacijom došao do statusa HRVI i tako protupravno priskrbio 101 tisuću kuna.

>> Policija prijavila Kerumova zamjenika da je lažni vojni invalid, izvukao je više od 100 tisuća kuna

Prijedlog je u ime oporbe iznio Jakov Prkić iz stranke Pametno.

"Zanima nas samo je li ovo istina. Ništa više. Nemamo namjeru ulaziti u osnovanost prijave, to je posao suda", ponovio je nekoliko puta Prkić.

Jure Šundov izbjegao je odgovor o prijavi.

"Ne osjećam nikakvu moralnu obvezu. Želite me osuditi prije optužnice", kazao je Šundov.

Šef splitskog HDZ-a Petar Škorić stao je u obranu svog saveznika.

"Sigurno ovdje ima još ljudi protiv kojih se vode postupci. Ovo je politički pritisak na ljude koji su časno odradili svoju ulogu u Domovinskom ratu", rekao je Škorić.

Tekst se nastavlja ispod oglasa

Domagoj Maroević iz HDZ-a predložio je 10 minuta pauze da se vladajući (HDZ-HGS-HSS-HSLS) dogovore što će dalje.

Stanka je potrajala dobrih 20 minuta.

Javio se Kerum.

"Zbog ozbiljnosti situacije dali smo ovu točku na glasanje. Nitko ovdje nije ovlašten za istraživanje, to rade institucije", rekao je šef HGS-a.

Opet se javio Škorić.

"Ovo mi sliči na političko suđenje. Zna se tko vodi postupke u ovoj zemlji. Nečuveno je i neprihvatljivo špekulirati na temeljenu novinskih napisa", konstatirao je.

13 vijećnika glasalo je za smjenu Šundova, SDP-ovka Aida Batarelo nije podigla ruku.